“Ǎ mɔ̂n mod, kɔ́bɔ́gɔ ai bənɔ́nī bə́ Ísraɛ̂l ányǔ profɛ́d dóe, kɔ́bɔ́gɔ ai bɔ́, ó kad bənɔ́nī bə́tē nâ: Ǹtondôbə a dzó nâ: Amalá ai bənɔ́nī bə́ Ísraɛ̂l, á bákə̄ á mə̄dîga ású bɔ́ bə́bēn ! Ngǎ sə ǹkunda bíyə́m ngɔ́ bə́ bə̄lə́ naa bə́ tɔŋɔ ? 3Myǎdí mə̄vɔ́ŋ, myǎbɔ̄d bīyé ai mim̀vɔ̌d myábán, myǎtsīg bíyə́m bí nə́ mə̄vɔ́ŋ, dzam dá, ǹkunda, myǎtɔ̌ŋ kig wá. 4Myǎ ndzí kig wónō míńtómbá mí nə́ ńtəgán, myǎ ndzí kig syé ńtómbá wákɔn, myǎ ndzí kig tindi bánás ákǒl ńtómbá ó ngábúgi, myǎ ndzí kig bǎd kə́ sɔ̄ ai éví ó kódogo á ńkunda, myǎ ndzí kig dzə́ŋ éví ó ngádzáŋ, dzam dá, mǐ ngálə́de edzóē dzáán ai ngul ayɔ́g ai etíbílí. 5Ńdɔ miǹtómbá mí ngáman tsaman, ású təge ai ǹnɔ́ni, ndɔ́ mí ngávəŋan bidí ású tsíd ésə̄ yā məfan; ndɔ́ mí ngáman tsaman. 6Ǹkunda míńtómbá wáma ó ngáman tsaman ai miǹkǒl mísə, ai bân miǹkǒl bə́sə; ǹkunda míńtómbá wáma ó ngáman tsaman ai ǹnam ósə təge ai é mod ǎ kə a dzə́ŋ wā. 7Asú tē hḿ, mína bənɔ́ni, vógólán ebúg Ńtondôbə, mína bənɔ́ni: